REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/189-14

11. jul 2014. godine

Beograd

Z A P I S N I K

ŠESTE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 11. JULA 2014. GODINE

Sednica je počela u 11.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Dragan Jovanović, Milan Kovačević, Zoran Milekić, Saša Mirković, Mujo Muković, dr Vladimir Orlić, Katarina Rakić i Vučeta Tošković

Sednici nisu prisustvovali članovi Odbora: Jovan Marković, Aleksandar Senić, Suzana Spasojević i Goran Ćirić, niti njihovi zamenici.

Sednici su prisustvovali iz Ministarsta građevinarstva, saobraćaja i infrastrukture Dejan Trifunović, državni sekretar, i Leposava Sojić, pomoćnik ministra, i iz Ministarstva trgovine, turizma i telekomunikacija Slavenka Mijušković, načelnik Sektora za elektronske komunikacije informaciono društvo i poštanski saobraćaj.

Na predlog predsednika Odbora, jednoglasno, usvojen je sledeći

D n e v n i r e d

1. Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada;
2. R a z n o.

Prva tačka dnevnog reda **– Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada**

U uvodnom izlaganju Dejan Trifunović, državni sekretar u Ministarstvu građevinarstva, saobraćaja i infrastrukture informisao je prisutne da je završena procena štete na infrastrukturi, da su sva republička preduzeća čiji je rad bitan za republičku infrstrukuru podnela finalne izveštaje i da direktna šteta iznosi 275,9 miliona eura. Posebno je naglašeno da je u tom iznosu dominantno preduzeće Elektroprivrede Srbije sa 119,1 milion evra. Takođe, 126 lokalnih samouprava je podnelo procenu štete koja je šira i obuhvata stambene objekte, javne objekte, lokalnu infrstrukturu, lokalne puteve, uticaj na privredu i poljoprivedu u ukupnom iznosu od 273,8 miliona eura zaključno sa 30 junom 2014. godine. To su i direktni inputi za ostale segmente, koji rade svoje detaljnije procene. U toku je konsolidovanje finansijske pomoći iz sredstava Evropske unije i Svetske banke, a donatorska sredstva iznose oko 30 miliona evra. Institucionalni okvir čine: Kancelarija kao operativno telo, koje sprovodi i koordinira sve aktivnosti, Komisija kao političko telo koje je uradilo procenu štete i resorna ministarstva, koje svako iz svog domena preuzima određene aktivnosti. U okviru Ministarstva formirna je Radna grupa za koordinciju, poslove zaštite i spašavanje koja je svakodnevno zasedala i bila u stalnoj koordinaciji sa Republičkim štabom za vanredne situacije i sa svim preduzećima, upravama i agencijama koja se nalaze pod Ministarstvom. Istovremeno je i privatni sektor bio angažovan.

U Izveštaju je dat i spisak svih preduzeća i njihov doprinos, kao i ključne aktivosti koje su realizovane. Izvršena je operativna snacija puteva, a ostalo će biti sanirano iz IPA sredstava i iz reprogramirnih sredstava za rehabilitaciju puteva Svetske banke.

JP Železnica Srbije je dalo procenu štete na 29,2 miliona evra, JP Putevi Srbije na oko 43,9 miliona evra, Koridori Srbije na oko 15,6 miliona evra, JP Elektromreža Srbije 3,5 miliona evra, JP Elektroprivreda 119,2 miliona evra uz napomenu da je godišnjim planom poslovanja predviđen mogući uvoz električne energije, ako ne dođe do sanacije, u iznosu od 150 miliona evra u narednih godinu dana, JP Srbijagas je dalo procenu od 550.000 evra, NIS Gazprom Neft 43.6 miliona evra, JP Transnafta 82,6 hiljade evra, Telekom Srbija 7,6 miliona evra i JP Srbijavode 15,2 miliona evra što ukupno iznosi 274,7 miliona evra.

Sanacija objekata je počela i ima 625 objekata koji su totalno neupotrebljivi. Klizišta uz putne pravce će biti sanirana iz sredstava Svetske banke, ostala klizišta koja utiču na javne objekte iz sredstava IPA 2014 godine. Lokalna infrastruktura će takođe, biti predmet sanacije. Urađena je i Analiza potreba - osnovni dokument, pored onog što je radila Komisija, za naredne aktivnosti.

Leposava Sojić, pomoćnik ministra za vodni saobraćaj u Ministarstvu građevinarstva, saobraćaja i infrastrukture je u uvodnom izlaganju ukazala da se Ministarstvo počev od 14. maja 2014. godine vrlo brzo organizovalo i postupalo u okviru svoje nadležnosti.

Slavenka Mijušković, načelnik Sektora za telekomunikacije u Ministarstvu trgovine, turizma i telekomunikacija je istakla da je Ministarstvo preduzelo aktivnosti vezane za urgentnu pomoć na tržištu, stabilnost cena, tržišni nadzor, upućivanje pomoći iz robnih rezervi. Ostvarena je saradnja sa Sektorom za vanredne situacije, spoljno trovinska saradnja, kao i priprema donatorske konferencije. Kada je reč o telekomunikacijama uspostavljena je saradnja sa svim operatorima u oblasti mobilne telefonije, obezbeđena je dostupnost signala u celoj zemlji, izvršena su preusmeravanja, omogućeno je korišćenje broja 112 za hitne intervencije. Ostvarena je potpuna saradnja sa kriznim štabom, a prekida u funkcionisanju telekomunikacione mreže nije bilo. Internet, televizija, radio sve je funkcionisalo. U narednom periodu očekuje se privremeno mirovanje u naplatama usluga operatora.

U raspravi koja je usledila izraženo je mišljenje da je neophodno u finalnoj verziji Izveštaja navesti svih 126 opština koje su podnele izveštaje o šteti. Uočeno je da je sanacija na terenu krenula ali da obnova teče sporo, da Zakon o javnim nabavkama treba prilagoditi trenutku i da je po usvajanju Izveštaja potrebno doneti poseban zakon o sanaciji štete na poplavljenim područjima. Izražena je i nedoumica u vezi postavljanja tabli na kojima Vlada Republike Srbije određuje 1.10.2014. godine kao rok za završetak radova na nekim putnim deonicama. Naglašeno je da bi rehabilitacija putne mreže i projektovanje trebalo da se obavljaju istovremeno.

Predstavnik Ministarstva građevinarstva, saobraćaja i infrastrukture je istakao da su u Izveštaju navedene konkretne aktivnosti i kako je reagovano, da je u fokusu rehabilitacija 625 objekata, koji su neupotrebljivi, i da se radi na posebnom zakonu kojim će se prevazići problemi oko javnih nabavki, sprovođenja eksproprijacije i prolongiranja rokova za izdavanje građevinskih dozvola. Finansijska sredstva Evropske unije i Svetske banke biće realizovana po posebnim procedurama i za tačno definisane putne pravce.

Posebno je naglašeno da Izveštaj koji Narodna skupština usvoji mora da dobije uniformni oblik, odgovarajuću formu i da metodologija izrade bude ustanovljena za sve. Takođe, neophodno je da podaci budu ažurni prilikom usvajanja Izveštaja i posebnog zakona koji će ubrzati navedene postupke oko javnih nabavki, sprovođenja eksproprijacije i prolongiranja rokova za izdavanje građevinskih dozvola. Istovremeno je ukazano da treba uvažiti probleme komunalnih preduzeća na terenu i da je neophodno da se računi za njihove usluge plaćaju. Postavljena su i pitanja kada će pojedinci dobiti neka sredstva i da li je angažovana Inženjerska komora sa sredstvima i stručnjacima s kojim raspolaže na terenu.

Predstavnik Minstarstva je podsetio da institucionalni okvir postoji, da su tipski projekti kuća urađeni, da opštine obezbeđuju lokaciju, da su sva javna preduzeća podnela revidirane godišnje planove, i naglasio da će novca biti dovoljno samo je potrebno napraviti red, kao i da je Inženjerska komora angažovana na terenu. Kad je reč o ažurnosti podataka naglašeno je da nije moguće uvek imati tačnu procenu i naveo primer JP Elektroprivrede.

U nastavku rasprave naglašeno je da Timočka krajina ima iskustva sa poplavama, da su u martu bile poplave i da je potrebno uzeti u obzir i podatke za osam opština koje su pretrpele štetu u martovskim poplavama. Posebno je naglašeno da su neke lokalne samouprave dobro odradile prevenciju, tj. da su očišćeni kanali za vode drugog reda i da je šteta bila manja, ali i da je neophodno racionalnije trošenje sredstava na nivou lokalnih samouprava.

Izraženo je i mišljenje da Izveštaj sadrži realne podatke, a da je suština pomoći ugroženima i uvažiti probleme na terenu bez favorizovanja opština. Posebno je naglašen problem koji lokalne samouprave imaju prilikom smene ministara, jer se planovi tj. prioriteti koji su ustanovljeni u predhodnom periodu menjaju. Naveden je primer SO Sremske Mitrovice, koja je pripremila sve dozvole, izmestila kompletnu infrastrukturu za izgradnju puta Beograd - Sremska Mitrovica – Rača prelaz. Međutim, dolaskom novog ministra ovaj projekat je izuzet iz prioriteta rada puteva.

Naglašeno je da su plovni putevi reka u katastrofalnom stanju, da izmuljavanja nisu rađena po dokumentaciji i da postoji veliki problem sa plovnim objekatima na terenu koji su neadekvatno usidreni, oduzeti ili su van upotrebe iz raznoraznih razloga. S tim u vezi predstavnik Ministarstva građevinarstva, saobraćaja i infrastrukture zadužena za vodne puteve je ponudila saradnju za rešavanje konkretnih problema na terenu.

Na kraju rasprave još jednom je konstatovano da je Izveštaj dobar, da je Vlada učinila veliki napor i reagovala efikasno kao i građani, ali da lokalne samouprave moraju više da se angažuju u prevenciji, da martovske poplave budu deo ovog izveštaja, i da se mora raditi brže na sanaciji šteta od poplava. Istovremeno je izražena i sugestija da je potrebno ponuditi konkretne projekte da bi se prikupila sredstva iz inostranstva.

U diskusiji su učestvovali: Milutin Mrkonjić, Dragan Jovanović, Dejan Trifunović, Branka Bošnjak, Saša Mirković, Milan Kovačević, Leposava Sojić, Vučeta Toškjović i Zoran Bojanić.

Odbor je, u skladu sa članom 228. stav 5. Poslovnika Narodne skupštine, odlučio da predloži Narodnoj skupštini da razmotri Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 5. Ministarstvo građevinarstva, saobraćaja i infrastrukture i tačka 15.Ministarstvo trgovine, turizma i telekomunikacija.

Odbor je utvrdio Predlog zaključka koji podnosi Narodnoj skupštini, na razmatranje i usvajanje, sa predlogom da ga Narodna skupština razmotri po hitnom postupku, u skladu sa članom 167. Poslovnika Narodne skupštine.

ZAKLjUČAK

povodom razmatranja Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava

1. Prihvata se Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 5. Ministarstvo građevinarstva, saobraćaja i infrastrukture i tačka 15.Ministarstvo trgovine, turizma i telekomunikacija.

2. Ovaj zaključak objaviti u „Službenom glasniku Republike Srbije“.

O b r a z l o ž e nj e

Vlada Republike Srbije je 2. jula 2014. godine, na osnovu člana 228. stav 2. Poslovnika Narodne skupštine, podnela Narodnoj skupštini Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, sa predlogom da se njegovo razmatranje obavi po hitnom postupku.

Za predstavnike su određeni svi članovi Vlade Republike Srbije.

Izveštaj Vlade se odnosi na sve aktivnosti i mere koje su preduzela sva ministarstva u oblasti svoga rada.

Odbor za prostorno planiranje, saobraćaj, infrastrukturu i telekomunikacije je na osnovu člana 228. stav 5. Poslovnika Narodne skupštine („Službeni glasnik RS“, broj 20/12 - Prečišćeni tekst), razmotrio Izveštaj Vlade o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 13. Ministarstvo finansija i s tim u vezi podneo Narodnoj skupštini Predlog zaključka o prihvatanju Izveštaja Vlade.

Odbor je predložio da se Izveštaj razmotri i Zaključak donese po hitnom postupku, kako bi se što pre sagledale aktivnosti koje su preduzete u cilju otklanjanja štetnih posledica po život i zdravlje ljudi, usled elementarne nepogode prouzrokovane poplavama.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, zamenik predsednika Odbora.

Druga tačka dnevnog reda **- R a z n o**

Pod tačkom Razno predsednik Odbora je obavestio prisutne da je Odboru dostavljen detaljan Izveštaj o troškovima koje je Republička agencija za telekomunikacije imala u 2013. godini za usluge telefonije, a u vezi razmatranja Izveštaja o radu Republičke agencije za elektronske komunikacije za 2013. godinu na petoj sednici Odbora.

Na sednici Odbora vođen je tonski zapis.

Sednica je zaključena u 12.45 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić